GRČKI mitropolit Amvrosije na svom je blogu za katastrofalne požare koji su odnijeli 74 života optužio - premijera Ciprasa i njegov ateizam.

Naime, grčki premijer Cipras nije vjernik pa je grčki mitropolit odlučio iskoristiti strašnu tragediju u Grčkoj kako bi ustvrdio da su stravični požari zapravo božja kazna za premijera nevjernika.

"Ateistički premijer Aleksis Cipras izazvao je bijes Božji. Grčku su upropastili požari i poplave", napisao je na svom blogu mitropolit Amvrosije.

Mitropolit je potom, citirajući Novi zavjet, dodao da se zbog "udaljavanja ljudi od Boga javljaju razne katastrofe kao što su potresi, glad, epidemije, krvoprolića, kriminal i razarajući požari".

Mitropolit uspio povezati požare i činjenicu da Cipras nije oženio svoju djevojku

Tekst se nastavlja ispod oglasa

"Tko je, pitam se, za udaljavanje modernih Grka od Božjeg puta? Tko drugi? Ateistički premijer Aleksis Cipras i njegovi suradnici", napisao je mitropolit pa naveo činjenicu da Cipras nije krstio svoju djecu i nije se vjenčao svojom djevojkom.

Grčki mediji su, očekivano, prilično gnjevno reagirali na skandalozne tvrdnje mitropolita pa su podsjetili na požare 2007. godine, u kojima su smrtno stradale 84 osobe, kad na vlasti nije bio nevjernik nego konzervativna i religiozna stranka Nova demokracija.